侍伯兄宿履庵即事呈本老
作者：王柏
朝代：宋

paragraphs: 朔風蕭騷霜正濃，追隨雁影來城東。
樓閣寶門八字啟，一超徑入青蓮宮。
老師槌拂活潑潑，臨機一喝開盲聾。
舌根拖地無死句，何曾一字粘虛空。
管带忘懷聞妙義，豁然暗與吾道通。
諸方善人忽聚散，黄昏方打齋時鐘。
明極堂前吞箇棗，畫灰爐畔捉條龍。
須臾八萬四千偈，盡在蒲團默坐中。